b'\n_START_ARTICLE_\nToluj\n_START_SECTION_\nMladost\n_START_PARAGRAPH_\nMed D\xc5\xbeingiskanovim vzponom na oblast je bil Toluj \xc5\xa1e premlad, da bi se neposredno vklju\xc4\x8deval v dogajanja. Ko je bil stat pet let bi ga skoraj ubili Tatari. Re\xc5\xa1ila ga je sestra Altani s pomo\xc4\x8djo dveh D\xc5\xbeingiskanovih tovari\xc5\xa1ev. Leta 1203 ga je o\xc4\x8de zaro\xc4\x8dil z Ong kanovo ne\xc4\x8dakinjo Sorgaktani. Leta 1209 se mu je rodil prvi sin Mongke, ki je kasneje postal \xc4\x8detrti veliki kan Mongolskega cesarstva. _NEWLINE_Toluj je bil najbolj\xc5\xa1i vojak med D\xc5\xbeingiskanovimi sinovi. Njegova prva ve\xc4\x8dja voja\xc5\xa1ka operacija je bila vojna z dinastijo Jin in obleganje Dexinga, v katerem je sodeloval tudi njegov svak \xc4\x8ciku._NEWLINE_Leta 1221 ga je D\xc5\xbeingiskan poslal v Horasan v Iranu, da zatre upore ve\xc4\x8d mest. Ker so novembra 1220 med obleganjem Ni\xc5\xa1apurja ubili njegovega svaka Toku\xc4\x8darja, je Toluj po osvojitvi mesta izgnal vse me\xc5\xa1\xc4\x8dane na ravnico pred mestom in jih pobil. Enako usodo je do\xc5\xbeivel Merv.\n_START_SECTION_\nD\xc5\xbeingiskanov naslednik\n_START_PARAGRAPH_\nKo se je D\xc5\xbeingiskan odlo\xc4\x8dal o svojem nasledniku, je imel te\xc5\xbeko nalogo, saj je imel \xc5\xa1tiri sinove. Toluj je imel odli\xc4\x8dne voja\xc5\xa1ke izku\xc5\xa1nje in je bil zelo uspe\xc5\xa1en general, vendar je izbral \xc3\x96gedeja, ki je bil bolj sposoben politik. Imel je ob\xc4\x8dutek, da je Toluj preve\xc4\x8d oprezen, da bi bil dober vladar. _NEWLINE_D\xc5\xbeungiskan je leta 1227 na vojnem pohodu proti dinastiji Xi Xia umrl. Oblast v dr\xc5\xbeavi je prevzel Toluj, ki je vladal samo do  leta 1229, ko je bil za velikega kana tudi s Tolujevo podporo uradno izvoljen o\xc4\x8detov izbranec \xc3\x96gedej._NEWLINE_Toluj se je v letih 1231-1232 kot strateg in general skupaj z \xc3\x96gedejem in Mongkejem udele\xc5\xbeil vojnega pohoda v severno Kitajsko. Po zlomu kitajske obrambe so se vrnili na sever.\n_START_SECTION_\nSmrt in zapu\xc5\xa1\xc4\x8dina\n_START_PARAGRAPH_\nTajna zgodovina Mongolov pravi, da se je Toluj \xc5\xbertvoval za svojega brata  \xc3\x96gedeja,  ki je  na vojnem pohodu proti Kitajski nevarno zbolel. \xc5\xa0amani so trdili, da so vzrok za njegovo bolezen kitajski duhovi zemlje in vode, ki so vznemirjeni zaradi pregona svojih podlo\xc5\xbenikov in opusto\xc5\xa1enja dr\xc5\xbeave. \xc5\xbdrtvovanje ozemlja, \xc5\xbeivali in ljudi bi \xc3\x96gedejevo bolezen samo \xc5\xa1e poslab\xc5\xa1alo, zato so \xc5\xa1amani predlagali \xc5\xbertvovanje dru\xc5\xbeinskega \xc4\x8dlana, po katerem bo se njegovo stanje takoj pobolj\xc5\xa1alo. Za \xc5\xbertev se je prostovoljno javil Toluj, ki je takoj po zau\xc5\xbeitju strupenega napitka umrl. Ata Malik D\xc5\xbeuvaini trdi, da je umrl zaradi alkoholizma._NEWLINE_Bolj pomembna kot Toluj je bila verjetno njegova dru\xc5\xbeina. Tolujeva kr\xc5\xa1\xc4\x8danska \xc5\xbeena Sorgaktani in sinovi Mongke, Kublaj, Arikbek in Hulegu so dolgo krojili usodo Mongolskega cesarstva. Bili so ustanovitelji kitajske dinastije Yuan in dinastije Ilkanov in so med dr\xc5\xbeavljansko vojno v Mongolskem cesarstvu podpirali dvor velikega kana. Med rivalskima bratoma Kublajam in Arikbekom je kasneje pri\xc5\xa1lo do spora, ki je  razdrobil mo\xc4\x8d Mongolskega cesarstva in v 1260. letih povzro\xc4\x8dil konflikte v zahodnih kanatih._NEWLINE_Rivalstvo med Tolujidi, \xc3\x96gedejevimi sinovi in D\xc5\xbeo\xc4\x8dijem je povzro\xc4\x8dilo stagnacijo in notranje spore v obdobjih regentstev po smrti \xc3\x96gedeja in njegovega sina Gujuka. Mongke je leta 1252 svojemu o\xc4\x8detu retroaktivno podelil naslov velikega kana. Ko je Kublajkan leta 1271 ustanovil dinastijo Yuan, je svojega o\xc4\x8deta uvrstil na uradni seznam cesarjev z imenom Ruizong.'